Ahmad Amzad Hashim

Yang Berhormat Datuk Haji Ahmad Amzad bin Mohamed @ Hashim adalah ahli politik Malaysia berbangsa Melayu dari Parti Islam Se-Malaysia. Beliau merupakan Ahli Parlimen Kuala Terengganu, Terengganu bertanding di atas tiket PAS. Dalam Kabinet Malaysia 2020, beliau dilantik sebagai Timbalan Menteri Sains, Tenaga & Inovasi Malaysia.

Pada 27 Jun 2023, jawatan beliau sebagai Ahli Parlimen Kuala Terengganu telah dibatalkan oleh Mahkamah Pilihan Raya Negeri Terengganu akibat terdapat unsur rasuah dan sogokan pada kempen Pilihan Raya Umum ke-15. Kes ini dipetisyenkan oleh calon parlimen Kuala Terengganu dari pihak BN iaitu Datuk Mohd Zubir Embong.

Latar belakang 
Beliau dilahirkan pada 15 Januari 1970, di Hospital Besar Kuala Terengganu (HBKT) dan berasal dari Kampung Durian Burung, Kuala Terengganu. Beliau mendirikan rumah tangga kali pertama dengan Allahyarhamah Cikgu Datin Hajah Suriati Abidin pada 1992. Pada 12 Februari 2016, Hajah Suriati meninggal dunia akibat kanser pankreas. Kemudian, Haji Amzad berkahwin semula dengan Datin Dr. Nur Diana Ahmad Takri pada 2017. Haji Amzad kini mempunyai 9 orang anak, 5 lelaki 4 perempuan.   

Beliau mendapat pendidikan di Sekolah Menengah Sains Sultan Mahmud (SESMA), sekolah yang sudah berstatus elit pada waktu itu di Terengganu dan merupakan lulusan ijazah sarjana muda perakaunan Universiti Kebangsaan Malaysia.   

Setelah selesai pembelajaran beliau, beliau mencipta nama beliau di dalam bidang perkapalan bersama MSET Shipbuilding Corporation Sdn. Bhd. sebagai Pengarah Urusan dari tahun 1995 sehingga 2004, mengangkat nama syarikat tersebut hingga dikenali di mata Asia Tenggara. Beliau juga pernah memegang jawatan sebagai Pengarah MSET Engineering Corporation Sdn. Bhd. (1998-2006), Pengarah Eksekutif Crucial Malaysia Sdn. Bhd. (2007-2014) dan Pengerusi Norstar Technology Sdn Bhd. (2004-2019). Pada tahun 2018, beliau dilantik sebagai Pengerusi Konsortium Pelabuhan Kemaman Sdn. Bhd.  

Selain itu, beliau juga aktif dalam aktiviti kemasyarakatan dan badan bukan berkanun (NGO). Antara jawatan yang dipegang adalah Penasihat Yayasan Pencegahan Jenayah Malaysia Terengganu, Presiden Gerakan Anak Terengganu Insaf (GANTI), Timbalan Pengerusi Sekretariat Tuntutan Royalti Petroleum Terengganu dan pengasas serta Presiden Pergerakan Profesional Muda Terengganu (2000).  

Semasa berkhidmat sebagai Timbalan Menteri Sains, Teknologi dan Inovasi (MOSTI), beliau bertanggungjawab membangunkan Dasar Sains, Teknologi dan Inovasi Negara (DSTIN) 2021-2030 serta Kerangka 10-10 Sains, Teknologi, Inovasi dan Ekonomi Malaysia (MySTIE). Beliau bertindak sebagai Penyelaras Program Imunisasi COVID-19 Kebangsaan (PICK) sebagai salah seorang ahli dalam Jawatankuasa Jaminan Akses Vaksin (JKJAV) dan Badan Bertindak Imunisasi COVID-19 di peringkat Persekutuan.

Politik 
Beliau aktif dalam PAS dan kini dipilih sebagai Ahli Jawatankuasa PAS Pusat, Ketua Badan Perhubungan Perikatan Nasional Kawasan Kuala Terengganu, Ahli Jawatankuasa Badan Perhubungan PAS Negeri Terengganu dan Timbalan Yang Dipertua PAS Kawasan Kuala Terengganu. 

Pada Pilihanraya Umum Ke-14 tahun 2018, Beliau telah terpilih sebagai calon Parlimen Kuala Terengganu bagi mewakili Parti Islam Se Malaysia (PAS). Beliau menang majoriti undi sebanyak 42,988  berbanding calon Pertubuhan Kebangsaan Melayu Bersatu (UMNO), Wan Nawawi Bin Haji Wan Ismail, 28,215 dan calon dari  Parti Harapan, Pengerusi Parti Amanah Negara Negeri Terengganu, mantan ahli parlimen Kuala Terengganu, sebanyak 15,380. 

Pada Pilihanraya Umum Ke-15 tahun 2022, beliau berjaya mempertahankan kerusi dengan majoriti 40,907 undi setelah mendapat 63,016 undi, mengetepikan tiga lagi pencabarnya termasuk dua nama besar iaitu Datuk Raja Kamarul Bahrin Shah Raja Ahmad yang mewakili Pakatan Harapan (PH) dan Datuk Mohd Zubir Embong daripada Barisan Nasional (BN) selain calon PEJUANG, Mohamad Abu Bakar Muda yang kali pertama mencuba nasib. Dalam 'pertempuran' empat penjuru itu, Mohd Zubir memperoleh 22,109 undi, Raja Kamarul Bahrin Shah mendapat 10,946 undi manakala Mohamad Abu Bakar memperoleh 481 undi.

Isu dan tengkarah

Pembatalan kemenangan pilihan raya 2022 
Pada 27 Jun 2023, jawatan beliau sebagai Ahli Parlimen Kuala Terengganu telah dibatalkan oleh Mahkamah Pilihan Raya Negeri Terengganu akibat terdapat unsur rasuah dan sogokan pada kempen Pilihan Raya Umum ke-15. Kes ini dipetisyenkan oleh calon parlimen Kuala Terengganu dari pihak BN iaitu Datuk Mohd Zubir Embong.

Anugerah & pengiktirafan

  :
  Panglima Mahkota Wilayah (PMW) – Datuk (2021)

Rujukan

Pautan Luar
 
 
 

Muslim Malaysia
Anggota Parti Islam Se-Malaysia
Ahli Dewan Rakyat, Parlimen Malaysia ke-14
Alumni Universiti Kebangsaan Malaysia
Timbalan Menteri Kabinet Muhyiddin Yassin pertama
Penyokong Kerajaan Muhyiddin Yassin
Kekal menyokong Kerajaan Muhyiddin Yassin pertama
Ahli politik Malaysia berketurunan Melayu
Ahli Dewan Rakyat, Parlimen Malaysia ke-15